Prinssi Andrew tiedottaa astuvansa sivuun velvollisuuksistaan Britannian hovin jäsenenä.

Kuningatar Elisabet II:n ja prinssi Philipin kolmas lapsi, Yorkin herttua Andrew astuu sivuun velvollisuuksistaan Britannian hovin jäsenenä. Aiheesta kertoo Britannian yleisradioyhtiö BBC.

BBC:n mukaan prinssi Andrew, 59 vuotta, astuu sivuun Jeffrey Epsteiniin liittyvän seksiskandaalin vuoksi.

Andrew sanoo tiedotteen muodossa, että hänen yhteytensä tuomitun seksuaalirikollisen kanssa on osoittautunut ”valtavaksi häiriöksi” kuninkaallisen perheen työlle.

Herttua kysyi kuningattarelta lupaa erota julkisista velvollisuuksistaan kuninkaallisena. Kuningatar hyväksyi eropyynnön.

– Kadun yksiselitteisesti harkitsematonta yhteyttäni Jeffrey Epsteiniin. Hänen itsemurhansa on jättänyt ilmaan paljon kysymyksiä, joihin ei saada vastausta, koskien erityisesti hänen uhrejaan. Tunnen suurta myötätuntoa jokaista kohtaan, joka on joutunut osalliseksi tästä ja haluaa päästä eteenpäin asian kanssa jollain tavalla, Andrew sanoo tiedotteessa.

– Voin vain toivoa, että ajan kanssa he kykenevät rakentamaan elämänsä uudestaan.

Tästä on kyse

Prinssi Andrew’n yhteys alaikäisiin tyttöihin kohdistuneista seksuaalirikoksista syytettyä miljonääriä kohtaan selvisi elokuussa sen jälkeen, kun Epstein löydettiin kuolleena sellistään. Epsteinin kuoleman jälkeen löytyi hänen ”pieni musta kirjansa”, jossa oli yhteystietoja lukuisille tunnetuille henkilöille.

Kirjan sivuilta löytyi peräti 16 yhteystietoa prinssi Andrew’lle. Niihin lukeutuivat henkilökohtaisen kännykkänumeron lisäksi muun muassa suorat numerot Balmoralin ja Sandringhamin linnoihin.

Viime lauantaina BBC:llä esitettiin harvinainen televisiohaastattelu, jossa prinssi Andrew kertoi yhteydestään Jeffrey Epsteiniin.

Haastattelusta nousi välittömästi valtava kohu saarivaltiossa. Andrew’n lausuntoja kutsuttiin mediassa muun muassa ”katastrofiksi” ja ”juoksuhiekkaan uppoamiseksi”.

Väitteiden mukaan kuningatar itse oli antanut luvan kuvata haastattelu Buckinghamin palatsin tiloissa. Kuningatar ei kuitenkaan nähnyt haastattelua ennen sen julkaisemista.

Kuva vuodelta 2001.­

Yli 40 minuuttia kestäneessä haastattelussa prinssi Andrew keskusteli toimittaja Emily Maitlisin kanssa yhteyksistään Epsteiniin.

Prinssi kiisti jyrkästi väitteet siitä, että olisi harrastanut seksiä teinitytön kanssa 18 vuotta sitten. Virginia Giuffre, 35, on väittänyt useaan otteeseen, että hänet pakotettiin 17-vuotiaana harrastamaan kolme kertaa seksiä prinssin kanssa.

Giuffresta ja Andrew’sta on olemassa yhteiskuva, jossa Andrew pitää kättään Giuffren lantiolla. Prinssi kertoi BBC:n haastattelussa, ettei hän muista edes tavanneensa kyseistä henkilöä eikä ole varma, onko käsi Giuffren lanteilla varmasti hänen.

Haastattelun voi katsoa kokonaan yllä näkyvästä Youtube-videosta.